Henri sukkel in die getuiebank na regter ja sê vir uitsaaiHenri van Breda in die hof. Foto: ANA Piet Botha, Van Breda se regsverteenwoordiger, het vroeër aangevoer sy kliënt se spraakprobleem sal sy getuienis negatief kan beïnvloed. Henri, wat Woensdag 23 jaar oud word, het direk ná Desai se uitspraak begin getuig. Hy het gesê sy gesin was baie geheg aan mekaar en dat hulle alles gedeel het. “Ons het dit baie geniet om as ŉ gesin saam tyd deur te bring, veral daardie tyd van die jaar.” Die gesin het die Sondag voor die aanval in Januarie 2015 almal saam gaan haaihokduik. Van Breda het die hof hierna deur ŉ tydlyn geneem vir die aand van die moorde. Hy het vertel hulle het saam aandete geëet voordat hy saam met sy pa en broer Star Trek 2 gekyk het. Hy en sy broer is later na hul kamer toe waar hulle verder op hul skootrekenaars na flieks gekyk het. Volgens Van Breda kon hy nie aan die slaap raak nie en is hy later badkamer toe. In dié stadium van sy getuienis het Van Breda skielik opgehou en sy lippe afgelek. Dit het gelyk of hy al hoe meer ongemaklik raak. Hy het toe verder getuig dat hy ŉ “silhoeët” gesien het wat sy broer aangeval het. Botha het daarop gewys dat foto’s wat as bewysstukke dien gewys het dat die toilet nie gespoel is nie en dat Van Breda homself nie skoongemaak het nadat hy glo geluide gehoor het nie. Van Breda het getuig hy het ŉ “persoon gesien wat ŉ voorwerp geswaai het waar Rudi gelê het” en dat hy om hulp geroep het. Volgens Van Breda het sy pa ŉ lig aangeskakel. Terwyl Van Breda getuig het oor hoe hy glo die aanvallers gesien het, het hy al hoe meer benoud geraak. Regter Desai het Van Breda gevra of hy ŉ blaaskans wil vat waarna die hof verdaag het. Van Breda staan tereg op drie aanklagte van moord, een van poging tot moord en een van dwarsboming van die gereg. Hy het onskuldig gepleit op die aanklagte en hou vol ŉ aanvaller het sy pa, Martin, ma, Teresa, en broer, Rudi, met ŉ byl vermoor en sy suster Marli ernstig gewond. Lees alle vorige berigte oor Henri van Breda op Maroela Media.